Man (76) van Groblersdal in huis vermoor | Netwerk24
Man (76) van Groblersdal in huis vermoor
Deur Hanti Otto 21 Maart 2020 17:55
Dit lyk of 'n 76-jarige inwoner van Groblersdal met alles in hom terugbaklei het toe hy Vrydagaand in sy huis aangeval en vermoor is.
Koos Dreyer se lyk is laataand in die badkamer gevind.
Lt.kol. Moatshe Ngoepe, polisiewoordvoerder, sê Dreyer se lyk het in 'n plas bloed gelê. Hy het verskeie wonde aan sy lyf gehad. Dit is nie bekend waarmee hy aangeval is nie.
Marius Müller, nasionale operasionele koördineerder van AfriForum, sê volgens hul inligting was daar tekens van 'n worsteling in Dreyer se motorhuis, TV-kamer en in die badkamer.
"Daar was egter geen teken van gewelddadige betreding nie," sê hy.
Volgens Ngoepe is Dreyer se lyk net voor 23:00 gevind.
"Die polisie het dadelik met 'n uitgebreide soektog na die verdagtes begin nadat hulle ingelig is oor die moord in 'n huis in Groblersdal. Die omstandighede rondom die voorval is nog onbekend," sê hy.
* AfriForum het intussen gereël vir berading vir Dreyer se familie en vir 'n professionele misdaadtoneel-skoonmaker wat sal help sodra die polisie klaar is met hul ondersoek op die toneel.